CELEX: 32022R0238
Language: ro
Date: 2022-02-21 00:00:00
Title: Regulamentul (UE) 2022/238 al Consiliului din 21 februarie 2022 de modificare a Regulamentului (UE) nr. 401/2013 privind măsuri restrictive având în vedere situația din Myanmar/Birmania

21.2.2022   
               
               
                  RO
               
               
                  Jurnalul Oficial al Uniunii Europene
               
               
                  L 40/8
               
            
         REGULAMENTUL (UE) 2022/238 AL CONSILIULUI
         din 21 februarie 2022
         de modificare a Regulamentului (UE) nr. 401/2013 privind măsuri restrictive având în vedere situația din Myanmar/Birmania
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 215,
         având în vedere Decizia (PESC) 2022/243 a Consiliului din 21 februarie 2022 de modificare a Deciziei 2013/184/PESC privind măsuri restrictive având în vedere situația din Myanmar/Birmania (1),
         având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
         întrucât:
         
                     (1)
                  
                  
                     Regulamentul (UE) nr. 401/2013 al Consiliului (2) pune în aplicare mai multe măsuri prevăzute în Decizia 2013/184/PESC a Consiliului (3), inclusiv înghețarea fondurilor și a resurselor economice ale anumitor persoane fizice sau juridice, entități și organisme.
                  
               
                     (2)
                  
                  
                     Având în vedere situația în continuare gravă din Myanmar/Birmania, la 21 februarie 2022 Consiliul a adoptat Decizia (PESC) 2022/243, prin care au fost adăugate 22 de persoane și 4 entități pe lista persoanelor și entităților cărora li se aplică măsuri restrictive prevăzută în anexa la Decizia 2013/184/PESC.
                  
               
                     (3)
                  
                  
                     Pentru a se evita consecințele nedorite ale desemnării uneia dintre respectivele entități, Decizia (PESC) 2022/243 a introdus în Decizia 2013/184/PESC o nouă derogare cu privire la înghețarea activelor și la interdicția de a pune fonduri sau resurse economice la dispoziția respectivei entități. Respectiva derogare va permite operatorilor din Uniune să efectueze dezafectarea puțurilor de petrol și gaze în conformitate cu standardele internaționale și să obțină încetarea contractelor cu entitatea respectivă.
                  
               
                     (4)
                  
                  
                     Prin urmare, Regulamentul (UE) nr. 401/2013 ar trebui să fie modificat în consecință.
                  
               
                     (5)
                  
                  
                     Pentru a garanta eficacitatea măsurilor prevăzute de prezentul regulament, acesta ar trebui să intre în vigoare imediat,
                  
               ADOPTĂ PREZENTUL REGULAMENT:
         
            Articolul 1
            În Regulamentul (UE) nr. 401/2013 se introduce următorul articol:
            
               
                  „Articolul 4db
                  Prin derogare de la articolul 4a, autoritățile competente ale unui stat membru pot autoriza deblocarea anumitor fonduri ori resurse economice înghețate care aparțin entității înscrise la rubrica nr. 10 pe lista din anexa IV sau punerea la dispoziția entității respective a anumitor fonduri sau resurse economice, în condițiile pe care autoritățile competente le consideră adecvate, după ce au stabilit că respectivele fonduri sau resurse economice sunt necesare pentru:
                  
                              (a)
                           
                           
                              îndeplinirea de sarcini legate de dezafectarea puțurilor de petrol și gaze în conformitate cu standardele internaționale, cum ar fi eliminarea deșeurilor, lucrări de reabilitare a siturilor necesare pentru siguranță și restaurarea mediului, furnizarea de asistență tehnică aferentă și plata impozitelor și a taxelor aferente, precum și a salariilor și a prestațiilor sociale pentru angajați; sau
                           
                        
                              (b)
                           
                           
                              efectuarea, înainte de 31 iulie 2022, a transferului de acțiuni sau participații necesar în vederea încetării contractelor încheiate cu entitatea înscrisă la rubrica nr. 10 pe lista din anexa IV înainte de 21 februarie 2022.”
                           
                        
            
         
         
            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 21 februarie 2022.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  A se vedea pagina 28 din prezentul Jurnal Oficial.
         
            (2)  Regulamentul (UE) nr. 401/2013 al Consiliului din 2 mai 2013 privind măsuri restrictive având în vedere situația din Myanmar/Birmania și de abrogare a Regulamentului (CE) nr. 194/2008 (JO L 121, 3.5.2013, p. 1).
         
            (3)  Decizia 2013/184/PESC a Consiliului din 22 aprilie 2013 privind măsuri restrictive având în vedere situația din Myanmar/Birmania (JO L 111, 23.4.2013, p. 75).